Imtella' Marzu 23, 2021 Il-Ministru għal Għawdex Clint Camilleri ħabbar li nfetaħ għall-pubbliku l-proċess ta' konsultazzjoni dwar il-proġett tal-breakwater ta' Marsalforn. Huwa spjega kif dan il-proġett ambizzjuż jifforma parti integrali mill-masterplan li ġie mfassal għal din iz-zona turistika importanti għal Għawdex. Il-Ministeru għal Għawdex issottometta applikazzjoni mal-Awtorità tal-Ippjanar għall-bini mill-ġdid ta' breakwater u lqugħ ieħor biex din il-bajja tiġi protetta mill-elementi. Bħalissa l-Awtorità tal-Ambjent u r-Riżorsi (ETA) qed tikkonsulta mal-pubbliku dwar l-impatt ambjentali tal-proġett. Fil-ġimgħat li ġejjin se jkunu qegħdin jittieħdu kampjuni minn qiegħ il-baħar bħala parti mill-istudju li qed isir b'rabta ma' dan il-proġett.